Fundargerð Dansþings 2020

Dansþing Dansíþróttasambands Íslands 2020 var haldið 26. maí 2020, kl. 17:30, í fundarsal ÍSÍ á 3. hæð að Engjavegi 6 í Laugardal, Reykjavík.

Dagskrá Dansþings samkvæmt lögum DSÍ:

1. **Þingsetning og staðfesting á lögmæti þingsins í samræmi við lög DSÍ.** Bergrún Stefánsdóttir formaður setti þingið. Engar athugasemdir komu fram við lögmæti þingsins.
2. **Kosning þingforseta og þingritara.** Hafsteinn Pálsson var kosinn þingforseti og Sandra Baldvinsdóttir þingritari.
3. **Kosning þriggja manna kjörbréfanefndar.** Samþykkt var að skipa í kjörbréfanefnd Rakel Ýr Isaksen, Lindu Heiðarsdóttur og Helgu Dögg Helgadóttur. Nefndin fór yfir kjörbréf og var niðurstaðan eftirfarandi um fjölda fulltrúa: DÍK 8, HK 5, DÍH 2, DR 2, DFB 2 og Hvönn 2.
4. **Ávörp gesta.** Líney Rut Halldórsdóttir, framkvæmdastjóri ÍSÍ, tók til máls og flutti kveðju frá Lárusi L. Blöndal forseta ÍSÍ og starfsfólki ÍSÍ. Hún ræddi um áhrif COVID-19 á íþróttastarf og fjárstyrk frá ríkinu. Búið væri að úthluta 300 milljón króna í almennar aðgerðir. Þá greindi hún frá viðburðum og verkefnum innan ÍSÍ. Að lokum óskaði hún DSÍ velfarnaðar og afhenti Bergrúnu Stefánsdóttur blóm.
5. **Skýrsla stjórnar.** Bergrún Stefánsdóttir flutti skýrslu stjórnar.
6. **Endurskoðaðir reikningar lagðir fram og skýrðir.** Bergrún Stefánsdóttir fór yfir reikningana og skýrði.
7. **Umræður um skýrslu stjórnar og reikninga sambandsins.** Hafsteinn Örn Guðmundsson frá Hvönn hvatti til þess að kostnaður vegna dansmóta verði sundurliðaður eins og gert hafi verið áður.
8. **Skýrsla stjórnar og reikningar sambandsins borin undir atkvæðagreiðslu.** Reikningar sambandsins voru bornir undir atkvæðagreiðslu og samþykktir samhljóða.
9. **Fjárhagsáætlun næsta fjárhagsárs.** Bergrún Stefánsdóttir gerði grein fyrir fjárhagsáætlun. Ólafur Már Hreinsson frá HK gerði athugasemdir við áætlunina, s.s. að hækka þurfi keppnisgjaldið, ekki væri gert ráð fyrir launahækkunum o.fl. Fjárhagsáætlunin var borin upp til atkvæða og var hún samþykkt samhljóða.
10. **Tillögur mótanefndar um tímasetningar dansíþróttamóta DSÍ næsta keppnistímabil.** Kjartan Birgisson, formaður mótanefndar, gerði grein fyrir tillögum sem lágu fyrir um tímasetningar. Ólafur Már Hreinsson spurði hvenær NEC yrði haldið hér á landi. Fram kom að það væri í nóvember eða desember 2021. Tillögur mótanefndar voru bornar upp til atkvæða og voru þær samþykktar samhljóða.
11. **Tillögur um breytingar á lögum teknar til afgreiðslu**. Tillögur laganefndar voru lagðar fram. Tillaga um breytingu á grein 5.7 var borin upp til atkvæða, næst grein 5.15, svo grein 6.6 og þá grein 7.6. Var hver tillaga um sig samþykkt samhljóða. Þá var borin upp til atkvæða breytingatillaga Ragnars Sverrissonar við grein 12.4 og var hún felld. Næst var borin upp breytingatillaga meirihluta laganefndar á grein 12.4 og var hún samþykkt samhljóða. Breytingatillaga minnihluta laganefndar á grein 12.4 kom ekki til atkvæða. Þá var borin upp tillaga um breytingu á grein 20.4 og var hún samþykkt samhljóða. Loks voru lögin í heild með áorðnum breytingum borin upp til atkvæða og samþykkt samhljóða.
12. **Kosning stjórnar, varastjórnar og skoðunarmanna reikninga samkvæmt tillögum uppstillingarnefndar.** Ellen Dröfn Björnsdóttir, formaðuruppstillinganefndar, gerði grein fyrir framboðum í stjórn DSÍ. Bergrún Stefánsdóttir – DÍK/UMSK, var kjörin formaður til eins ár. Kosið var um tvo fulltrúa í aðalstjórn til tveggja ára og voru framboð eftirfarandi:

Guðbjörn Sverrir Hreinsson – DÍH/ÍBH.

Ragnar Sverrisson – DFB/ÍBR

Kara Arngrímsdóttir – DR/ÍBR

Magnús Ingólfsson – Hvönn/UMSK

Sigurður Hrannar Hjaltason – HK/UMSK

Kosningu hlutu Kara Arngrímsdóttir og Guðbjörn Sverrir Hreinsson. Næst var kosið um tvo fulltrúa í aðalstjórn til eins árs og voru framboð eftirfarandi:

Ragnar Sverrisson – DFB/ÍBR

Magnús Ingólfsson – Hvönn/UMSK

Sigurður Hrannar Hjaltason – HK/UMSK

Kosningu hlutu Magnús Ingólfsson og Ragnar Sverrisson. Varamenn voru kosnir í eftirfarandi röð:

Jóhann Gunnar Arnarsson – DÍH/ÍBH.

Edgar Konráð Gapunay – DÍK/ÍBR.

Skoðunarmenn ársreikninga voru kosin Sigríður Biering og Heiðrún Svanhvít Níelsdóttir. Til vara var kosin Ingibjörg Gunnarsdóttir.

1. **Kosning fulltrúa á Íþróttaþing ÍSÍ.** Hafsteinn Örn Guðmundsson lagði til að málinu yrði vísað til stjórnar til afgreiðslu. Samþykkt samhljóða.
2. **Önnur mál**

* Bergrún Stefánsdóttir þakkaði fráfarandi stjórnarmönnum, Evu Sveinsdóttur, Óskari Eiríkssyni, Söndru Baldvinsdóttur og Erni Inga Björgvinssyni fyrir störf þeirra og færði þeim blóm.
* Ólafur Már Hreinsson var heiðraður með gullmerki DSÍ.
* Ólafur Már Hreinsson tók til máls og benti á að hann flutti á dansþingi 2019 tillögu um að taka upp iðkendagjöld á aðildarfélög DSÍ og spurði hver væri staðan á því máli. Einnig spurði hann hvernig hafi verið farið með erindi HK til stjórnar um breytingu á klæðareglum og benti á að bréfi HK til stjórnar 13. mars 2020 hafi ekki verið svarað.
* Bergrún Stefánsdóttir svaraði að í stjórn hafi verið rædd tillaga um að taka upp iðkendagjöld og þeirri umræðu yrði haldið áfram. Erindi vegna breytinga á klæðareglum hafi verið vísað til klæðaeftirlits. Þá baðst hún afsökunar á að hafa ekki svarað erindi HK frá 13. mars 2020 og það yrði gert.
* Hafsteinn Örn Guðmundsson tók til máls og sagði að það væri galin hugmynd að taka upp iðkendagjöld og andstaða væri við það.
* Atli Már Sigurðsson frá DÍH tók einnig til máls og sagði að DÍH væri alfarið á móti iðkendagjöldum.
* Guðbjörn Sverrir Hreinsson tók næst til máls og sagði að rætt hafi verið í stjórn um tillögu um iðkendagjöld og á formannafundi en félögin hafi ekki verið fylgjandi að taka upp slík gjöld. Þá benti hann á að það hefðu mörg verkefni komið á borð stjórnar og að hún hafi ekki haft frið til að vinna að stóru verkefnunum.

1. **Þingslit.** Hafsteinn Pálsson sleit fundi.

Þannig fram farið.

Sandra Baldvinsdóttir